กรมชลประทาน ชี้แจงกรณีลำน้ำชีน้ำลดจนแห้งขอด แต่ยังมีน้ำไว้ใช้สำหรับการอุปโภค บริโภค ขอความร่วมมือเกษตรกรลดปลูกข้าวนาปรังทั้งในและนอกเขตชลประทาน
กรมชลประทาน ชี้แจงกรณีลำน้ำชีน้ำลดจนแห้งขอด แต่ยังมีน้ำไว้ใช้สำหรับการอุปโภค บริโภค ขอความร่วมมือเกษตรกรลดปลูกข้าวนาปรังทั้งในและนอกเขตชลประทานนายทวีศักดิ์ ธนเดโชพล รองอธิบดีกรมชลประทาน เปิดเผยว่า จากผลการลงพื้นที่ตรวจสอบบริเวณตำบลฟ้าหยาด อำเภอมหาชนะชัย ที่ปรากฏตามข่าวพบว่า แม่น้ำชีที่ไหลผ่านเป็นโค้งน้ำ สภาพปัจจุบันแห้งขอดจนเห็นสันดอนทรายระยะทางประมาณ 200 ม. ในเขตตำบลฟ้าหยาด เป็นพื้นที่นอกเขตชลประทาน มีการเพาะปลูกพืชหน้าแล้ง ปี 2561/2562 ประมาณ 1,000 ไร่ โดยอาศัยสูบน้ำจากแม่น้ำชี ด้วยสถานีสูบน้ำด้วยไฟฟ้าในความรับผิดชอบขององค์การบริหารส่วนตำบลฟ้าหยาด อำเภอมหาชนะชัย จังหวัดยโสธร ซึ่งลักษณะน้ำชีแห้งขอดที่เกิดขึ้นนั้นเกิดเป็นประจำเกือบทุกปี สำหรับการแก้ไขปัญหาในพื้นที่ ได้มีการทำฝายกระสอบทรายขวางกั้นลำน้ำชี สถานการณ์ทั่วไปปกติโดยเมื่อสิ้นสุดฤดูฝนปี 2561 สำนักงานชลประทานที่ 7 ได้ประชุมร่วมกับสำนักงานชลประทานที่ 6 และ 8 เพื่อเตรียมการบริหารจัดการน้ำในลุ่มน้ำชี และลุ่มน้ำมูลประจำปี 2561/2562 และได้จัดประชุมคณะกรรมการเปิด-ปิด บานระบายของเขื่อนยโสธร และเขื่อนธาตุน้อย เพื่อกำหนดแนวทางในการบริหารจัดการน้ำและเตรียมรับมือภัยแล้งที่อาจจะเกิดขึ้น เนื่องจากน้ำต้นทุนในลำน้ำและเขื่อนขนาดใหญ่มีน้อย โดยให้ความสำคัญในเรื่องการอุปโภค – บริโภค และการรักษาระบบนิเวศเป็นหลัก พร้อมขอความร่วมมือให้ทุกภาคส่วน ลดการปลูกข้าวนาปรังทั้งในเขตและนอกเขตชลประทาน พร้อมส่งเสริมให้ปลูกพืชใช้น้ำน้อยทดแทนในหน้าแล้ง